CELEX: 
Language: hr
Date: 2018-12-13 00:00:00
Title: DELEGIRANA UREDBA KOMISIJE (EU) …/... o izmjeni Delegirane uredbe Komisije (EU) 2017/565 u vezi s određenim uvjetima registracije radi promicanja upotrebe rastućih tržišta MSP-ova za potrebe Direktive 2014/65/EU Europskog parlamenta i Vijeća

OBRAZLOŽENJE
            
            
               1.KONTEKST DELEGIRANOG AKTA
            
            
               Proširenje pristupa izvorima financiranja na tržištu kapitala trgovačkim društvima iz EU-a u svakoj fazi njihova razvoja u središtu je unije tržišta kapitala (CMU-a). EU je od pokretanja akcijskog plana unije tržišta kapitala ostvario znatan napredak u pogledu povećanja brojna izvora financiranja koje poduzećima postaju dostupne tijekom njihova rasta i šire dostupnosti financiranja na tržištima kapitala u cijelom EU-u. Već su uvedeni novi propisi kojima se promiču ulaganja iz europskih fondova poduzetničkog kapitala (EuVECA) u novoosnovana te mala i srednja poduzeća. Komisija i Europski investicijski fond pokrenuli su program paneuropskih krovnih fondova poduzetničkoga kapitala (VentureEU) kako bi potaknuli ulaganja u inovativna novoosnovana i rastuća poduzeća diljem Europe. Već su doneseni novi propisi o prospektima kojima se poduzećima olakšava prikupljanje novčanih sredstava na javnim tržištima vlasničkog i dužničkog kapitala. Radi se na novom prospektu EU-a za rast malih poduzeća i poduzeća srednje tržišne kapitalizacije koja žele prikupljati novčana sredstva u cijelom EU-u. Osim toga, Komisija je radi širenja pristupa financiranju za novoosnovana poduzeća i poduzetnike predložila europsku oznaku za platforme za skupno financiranje pozajmljivanjem i ulaganjima („Europski pružatelji usluga skupnog financiranja za poduzeća”).
            
            
               Međutim, potrebno je i više od toga kako bi se razvio pogodniji regulatorni okvir kojim bi se podupirao pristup javnom financiranju za mala i srednja poduzeća (MSP-ovi). Konkretno, to se može ostvariti promicanjem oznake rastućih tržišta malih i srednjih poduzeća koja je uvedena Direktivom o tržištima financijskih instrumenata II (MiFID II)
                  1
                i postizanjem prave ravnoteže između zaštite ulagatelja i cjelovitosti tržišta, na jednoj strani, i izbjegavanja nepotrebnog administrativnog opterećenja na drugoj.
            
            
               U reviziji akcijskog plana unije tržišta kapitala u sredini programskog razdoblja
                  2
                objavljenog u lipnju 2017. Komisija je usmjerila pozornost na pristup MSP-ova tržištima kapitala. U tom kontekstu, Komisija se obvezala objaviti „procjenu učinka kojom će se istražiti mogu li ciljane izmjene relevantnog zakonodavstva EU-a osigurati razmjernije regulatorno okruženje kako bi se podržalo uvrštenje MSP-ova na tržišta kapitala”. 
            
            
               Novouvrštena mala i srednja poduzeća (MSP-ovi) presudni su pokretači novih ulaganja i otvaranja radnih mjesta. U pogledu godišnjeg rasta i povećanja radne snage, nedavno uvrštena poduzeća često nadmašuju trgovačka društva u privatnom vlasništvu. Uvrštena poduzeća manje ovise o bankovnom financiranju i koriste se raznovrsnijim izvorima financiranja, imaju lakši pristup dodatnom vlasničkom kapitalu i financiranju zaduživanjem (preko sekundarnih ponuda) te istaknutiji profil u javnosti i veću prepoznatljivost marke.
            
            
               Međutim, unatoč prednostima uvrštenja na burzi, javna tržišta za mala i srednja poduzeća u EU-u imaju poteškoće u privlačenju novih izdavatelja. Na odluku MSP-ova da zatraže uvrštenje na burzu i odluku ulagatelja da ulažu u financijske instrumente MSP-ova utječu brojni čimbenici. Procjena učinka
                  3
                pokazuje da se tržišta kapitala za MSP-ove suočavaju s dvjema skupinama izazova: i. u ponudi se izdavatelji suočavaju s višim troškovima usklađivanja za uvrštenje na tržišta kapitala; ii. u potražnji se nedovoljna likvidnost (uslijed viših troškova kapitala) može odraziti na izdavatelje, ulagatelje (koji se mogu suzdržati od ulaganja u MSP-ove prije svega zbog niske razine likvidnosti i povezanih volatilnih rizika) te tržišne posrednike (čiji se poslovni modeli oslanjaju na tijekove naloga potrošača na likvidnim tržištima). 
            
            
               Komisija je odlučila iznijeti zakonodavni prijedlog zajedno s Delegiranom uredbom Komisije kojom će se izvršiti tehničke prilagodbe regulatornog okvira EU-a radi: i. smanjenja administrativnog opterećenja i regulatornih troškova usklađivanja s kojima su suočeni MSP-ovi pri uvrštenju svojih financijskih instrumenata za trgovanje na rastućem tržištu MSP-ova, uz istovremeno jamstvo visoke razine zaštite ulagatelja i cjelovitosti tržišta i ii. povećanja likvidnosti vlasničkih instrumenata uvrštenih na rastuća tržišta MSP-ova. Komisijinim prijedlogom uredbe
                  4
                izvršit će se ciljane izmjene Uredbe o zlouporabi tržišta
                  5
                i Uredbe o prospektu
                  6
               . Delegiranom uredbom Komisije izmijenit će se okvir za rastuća tržišta MSP-ova, nove kategorije multilateralnih mjesta trgovanja (MTP-ova), koji je stvoren Direktivom MiFID II. 
            
            
               U Direktivi MiFID II navodi se da bi cilj rastućeg tržišta MSP-ova trebao biti „olakšati malim ili srednjim poduzećima pristup kapitalu” i da bi „pažnju trebalo usmjeriti na to kako bi budući propisi dodatno trebali učvrstiti i promicati korištenje ovog tržišta kako bi postalo privlačno ulagateljima te kako bi osigurali smanjenje administrativnog opterećenja i dodatne poticaje malim i srednjim poduzećima za pristup tržištima kapitala na rastućim tržištima malih i srednjih poduzeća
                  7
               .”
            
            
               Međutim, u procjeni učinka koja je prethodila ovoj Delegiranoj uredbi Komisije utvrđeno je da je prihvaćanje rastućih tržišta MSP-ova ograničeno dvjema regulatornim preprekama: 
            
            
               i.Rastuća tržišta MSP-ova trenutačno su definirana kao multilateralne trgovinske platforme na kojima najmanje 50 % izdavatelja čine MSP-ovi. U skladu s Direktivom 2014/65/EU MSP-ovi izdavatelji vlasničkih vrijednosnih papira definiraju se kao trgovačka društva koja su na temelju kotacije na kraju godine za prethodne tri kalendarske godine ostvarila prosječnu tržišnu kapitalizaciju manju od 200 milijuna EUR. Trenutačna definicija MSP-ova izdavatelja nevlasničkih vrijednosnih papira na temelju Delegirane uredbe Komisije (EU) 2017/565 upućuje na Preporuku Komisije iz 2003. o definiciji mikro, malih i srednjih poduzeća
                  8
               . Ta definicija MSP-ova izdavatelja nevlasničkih vrijednosnih papira nije prilagođena manjim društvima koja izdaju obveznice na MTP-ovima. Premda se ta društva mogu smatrati MSP-ovima u odnosu na veća društva koja izdaju dužničke instrumente na javnim tržištima, ona često ne ispunjavaju uvjete utvrđene u Preporuci iz 2003. Ako definicija MSP-ova izdavatelja nevlasničkih vrijednosnih papira nije dobro umjerena, to može otežati registraciju MTP-ova kao rastućih tržišta MSP-ova. Zbog toga se poduzeća neće moći koristiti potencijalnim olakšicama koje se dodjeljuju izdavateljima na rastućem tržištu MSP-ova; 
            
            
               ii.S jedne strane, izdavatelji nevlasničkih vrijednosnih papira na rastućem tržištu MSP-ova dužni su objavljivati polugodišnje financijske izvještaje. S druge strane, izdavatelji obveznica na uređenim tržištima čija je pojedinačna nominalna vrijednost veća od 100 000 EUR (koje se plasiraju profesionalnim ulagateljima) na temelju Direktive o transparentnosti
                  9
                ne podliježu istom zahtjevu u pogledu objavljivanja. Taj zahtjev može predstavljati opterećenje izdavateljima nevlasničkih vrijednosnih papira. Zbog toga MTP-ovi koji su specijalizirani za obveznice ili na svojim platformama omogućuju izdavanje dionica i obveznica ponekad nisu skloni registrirati se kao rastuće tržište MSP-ova. 
            
            
               iii.Relativno malen volumen dionica MSP-ova kojima se trguje na MTP-ovima često se objašnjava malom veličinom i ograničenom slobodnom prodajom malih izdavatelja. Međutim, rastuća tržišta MSP-ova nisu dužna uvesti zahtjev za slobodnu prodaju (izdavateljima koji traže uvrštenje za trgovanje). Riječ je o minimalnom dijelu kapitala koji se nalazi na tržištu i kojim se može slobodno trgovati. Ako nema slobodne prodaje, postoji mogućnost da se likvidnost na sekundarnom tržištu neće u dovoljnoj mjeri poticati. 
            
            
               Delegirana uredba Komisije temelji se na ovlastima iz članka 4. stavka 2. i članka 33. stavka 8. MiFID-a II kojima se Komisiji dodjeljuju ovlasti da: i. prilagodi definicije iz članka 4. stavka 1. kretanjima na tržištu i ii. pobliže utvrdi zahtjeve iz članka 33. stavka 3., posebno u pogledu uvjeta za početno i trajno uvrštenje za trgovanje financijskih instrumenata izdavatelja na rastućim tržištima MSP-ova. Svrha je ove Delegirane uredbe Komisije izmijeniti Delegiranu uredbu Komisije (EU) 2017/565.
            
            
               2.SAVJETOVANJA PRIJE DONOŠENJA AKTA
            
            
               Službe Komisije organizirale su 14. studenoga 2017. tehničku radionicu s oko 25 predstavnika burzi vrijednosnih papira iz 27 država članica. Cilj radionice bila je rasprava o tehničkim odredbama i mogućim doradama regulatornog okvira za lakši pristup MSP-ova tržištima kapitala. Službe Komisije organizirale su 28. studenoga 2017. i tehničku radionicu s istom temom na kojoj se okupilo tridesetak predstavnika izdavatelja, ulagatelja, brokera i drugih financijskih posrednika. 
            
            
               U razdoblju od 18. prosinca 2017. do veljače 2018. službe Komisije provele su javno savjetovanje o „izgradnji razmjernog regulatornog okvira za podršku MSP-ovima uvrštenima za trgovanje”. Javno savjetovanje bilo je usmjereno na tri glavna područja: 1) kako nadopuniti koncept rastućeg tržišta MSP-ova koji je osmislio MiFID II; 2) kako smanjiti opterećenja za trgovačka društva koja su uvrštena na rastuća tržišta MSP-ova i 3) kako ojačati ekosustav koji okružuje lokalne burze, posebice u cilju poboljšanja likvidnosti dionica uvrštenih na ta mjesta trgovanja. Komisija je zaprimila 71 odgovor koji su poslali dionici iz 18 država članica
                  10
               . U javnom savjetovanju postavljena su konkretna pitanja o definiciji izdavatelja nevlasničkih vrijednosnih papira za potrebe rastućih tržišta MSP-ova, obvezi izrade polugodišnjeg izvješća za izdavatelje na rastućem tržištu MSP-ova i mogućnosti uvođenja minimalnog zahtjeva za slobodnu prodaju u zakonodavstvo EU-a.
            
            
               Komisija je 10. studenoga 2017. i 16. travnja 2018. razmijenila mišljenja s državama članicama u okviru Stručne skupine Europskog odbora za vrijednosne papire (EGESC) te na sastanku Odbora za financijske usluge održanom 3. svibnja 2018. Osim toga, Komisija se u razdoblju od 3. do 15. svibnja 2018. savjetovala s članovima EGESC-a o nacrtu Delegirane uredbe Komisije u skladu s načelima bolje regulacije. Odgovore je dostavilo sedam država (DK, FR, NL, PL, PT, SE, UK ). 
            
            
               U skladu s načelima bolje regulative, nacrt Delegirane uredbe bio je četiri tjedna objavljen i na internetskim stranicama Komisije, odnosno od 24. svibnja do 21. lipnja 2018. Komisija je dobila dvanaest odgovora javnih i privatnih dionika
                  11
               . Većina dionika pozitivno je ocijenila izmjene predviđene nacrtom Delegirane uredbe. Istovremeno su neki dionici izrazili zabrinutost u pogledu zahtjeva za slobodnu prodaju jer se taj zahtjev mogao smatrati dodatnom preprekom inicijalnim javnim ponudama malih izdavatelja. Unatoč tomu, ako ne postoji slobodna prodaja u fazi uvrštenja, mogli bi se dovesti u pitanje razlozi zbog kojih bi se izdavatelj odlučio na inicijalnu javnu ponudu na rastućem tržištu MSP-ova umjesto da ostane privatno poduzeće. Nacrtom delegirane uredbe operaterima na rastućem tržištu MSP-ova već je omogućena fleksibilnost da taj zahtjev prilagode lokalnim uvjetima i utvrde precizne kriterije i pragove u pogledu zahtjeva za slobodnu prodaju. Kako bi se dodatno otklonili razlozi za zabrinutosti izražene u javnom savjetovanju, člankom 78. stavkom 2. točkom (a) sada je predviđeno da se zahtjev za slobodnu prodaju može izraziti kao apsolutna vrijednost ili kao postotak ukupnog izdanog dioničkog kapitala. Tom se odredbom nadalje utvrđuje da se zahtjev za slobodnu prodaju primjenjuje isključivo na prvo uvrštenje dionica za trgovanje (tj. na inicijalnu javnu ponudu), a ne na kasnija uvrštenja (tj. sekundarne ponude). 
            
         
         
            
               Na temelju rezultata tog savjetovanja izmijenjen je i članak 77. stavak 2. nacrta Delegirane uredbe. Tim je člankom sada utvrđeno da se izdavatelj nevlasničkih vrijednosnih papira može smatrati MSP-om na temelju MIFID-a II ako nominalna vrijednost njegovih izdanja dužničkih vrijednosnih papira tijekom prethodne kalendarske godine, na svim mjestima trgovanja u Uniji, ne prelazi 50 milijuna EUR. Upućivanjem na izdanja dužničkih vrijednosnih papira tijekom prethodne kalendarske godine izbjeći će se zamjena s konceptom izdanja u optjecaju. Upućivanjem na nominalnu vrijednost u potpunosti će se izbjeći problemi s tumačenjem u slučaju promjene vrijednosti novih izdanja dužničkih vrijednosnih papira tijekom razdoblja od 12 mjeseci. 
            
            
               3.PRAVNI ELEMENTI DELEGIRANOG AKTA
            
            
               Delegirana uredba Komisije sadržava tri operativne odredbe. Prvo, njome se trenutačna definicija izdavatelja nevlasničkih vrijednosnih papira iz članka 77. stavka 2. zamjenjuje novom definicijom koja se temelji na kriteriju veličine izdavanja. Predviđena vrijednost praga iznosi 50 milijuna EUR tijekom razdoblja od 12 mjeseci. To znači da se izdavatelj nevlasničkih vrijednosnih papira smatra MSP-om za potrebe određivanja rastućih tržišta MSP-ova ako nominalna vrijednost njegovih izdanja dužničkih vrijednosnih papira tijekom prethodne kalendarske godine ne prelazi 50 milijuna EUR (osim kredita kreditnih institucija). Takvom manje restriktivnom definicijom olakšat će se registracija rastućih tržišta MSP-ova koji su specijalizirani za obveznice i onih koji omogućuju izdavanje dionica i obveznica. Kako bi se izbjegli svi rizici regulatorne arbitraže, u toj se odredbi navodi i da se u obzir trebaju uzeti sva izdanja dužničkih vrijednosnih papira koja se mogu izdati na svim mjestima trgovanja u cijelom EU-u kako bi se utvrdilo prelazi li određeni izdavatelj taj prag i može li se smatrati MSP-om. 
            
            
               Drugo, Delegiranom uredbom Komisije izmjenjuje se članak 78. stavak 2. točka (g) tako da se operaterima na rastućem tržištu MSP-ova omogući fleksibilnost u pogledu obveze objavljivanja polugodišnjeg financijskog izvještaja za izdavatelje nevlasničkih vrijednosnih papira (pri čemu se ta obveza zadržava za izdavatelje vlasničkih vrijednosnih papira). Na taj će se način izjednačiti uvjeti za izdavatelje nevlasničkih vrijednosnih papira na rastućim tržištima MSP-ova i izdavatelje na uređenim tržištima, koji su u skladu s Direktivom o transparentnosti 2004/109/EZ izuzeti od obveze objavljivanja polugodišnjeg financijskog izvještaja. 
            
            
               Treće, Delegiranom uredbom Komisije dodaje se u članak 78. stavak 2. nova točka (j) kojom se pravilima za uvrštenje na rastuća tržišta MSP-ova izdavateljima vlasničkih vrijednosnih papira dodaje zahtjev za slobodnu prodaju kada se dionice prvi put uvrste za trgovanje. Tržišni operateri ili investicijska društva koja upravljaju rastućim tržištima MSP-ova imat će fleksibilnost pri određivanju konkretnih kriterija odnosno vrijednosti praga povezanih sa zahtjevom za slobodnu prodaju. Taj zahtjev može se izraziti kao postotak ukupnog izdanog dioničkog kapitala ili kao apsolutna vrijednost. Time bi se spriječilo uvrštenje poduzeća koja su potpuno nelikvidna u fazi uvrštenja na rastuća tržišta MSP-ova.
            
            
               DELEGIRANA UREDBA KOMISIJE (EU) …/...
            
            
               оd 13.12.2018.
            
            
               o izmjeni Delegirane uredbe Komisije (EU) 2017/565 u vezi s određenim uvjetima registracije radi promicanja upotrebe rastućih tržišta MSP-ova za potrebe Direktive 2014/65/EU Europskog parlamenta i Vijeća
            
            
               (Tekst značajan za EGP)
            
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
            
               uzimajući u obzir Direktivu 2014/65/EU Europskog parlamenta i Vijeća od 15. svibnja 2015. o tržištu financijskih instrumenata i izmjeni Direktive 2002/92/EZ i Direktive 2011/61/EU
                  12
               , a posebno njezin članak 4. stavak 2. i članak 33. stavak 8.,
            
            
               budući da:
            
            
               (1)Inicijativa za uniju tržišta kapitala ima za cilj smanjiti ovisnost o bankovnom kreditiranju i diversificirati izvore financiranja s tržišta kapitala za sva mala i srednja poduzeća („MSP-ovi”) te promicati izdavanje obveznica i dionica MSP-ova na javnim tržištima kapitala. Poduzeća osnovana u Uniji koja namjeravaju prikupiti kapital na mjestima trgovanja suočena su s visokim jednokratnim troškovima i trajnim troškovima objavljivanja i usklađivanja koji ih mogu odvratiti od toga da uopće zatraže uvrštenje za trgovanje na mjestima trgovanja u Uniji. Osim toga, dionice koje MSP-ovi izdaju na mjestima trgovanja u Uniji često imaju niže razine likvidnosti i višu volatilnost, što povećava trošak kapitala i taj izvor financiranja čini prezahtjevnim. 
            
            
               (2)Direktivom 2014/65/EU uspostavljena je nova vrsta mjesta trgovanja pod nazivom rastuća tržišta malih i srednjih poduzeća, koja je podskupina multilateralnih trgovinskih platformi („MTP-ovi”) kako bi se MSP-ovima olakšao pristup kapitalu i olakšao daljnji razvoj specijaliziranih tržišta čiji je cilj pobrinuti se za potrebe izdavatelja na tržištu malih i srednjih poduzeća. Direktivom 2014/65/EU predviđeno je i da bi pažnju trebalo usmjeriti na to kako bi budući propisi dodatno trebali olakšati i promicati korištenje ovog tržišta kako bi postalo privlačno ulagateljima te kako bi osigurali smanjenje administrativnog opterećenja i dodatne poticaje malim i srednjim poduzećima za pristup tržištima kapitala na rastućim tržištima malih i srednjih poduzeća. 
            
            
               (3)Kako bi se osigurala likvidnost i profitabilnost rastućih tržišta MSP-ova, u članku 33. stavku 3. točki (a) Direktive 2014/65/EU propisuje se da najmanje 50 % izdavatelja čiji su financijski instrumenti uvršteni za trgovanje na rastućem tržištu MSP-ova moraju biti MSP-ovi koji izdaju vlasničke vrijednosne papire i/ili dužničke vrijednosne papire. U skladu s Direktivom 2014/65/EU MSP-ovi izdavatelji vlasničkih vrijednosnih papira definiraju se kao trgovačka društva koja su na temelju kotacije na kraju godine za prethodne tri kalendarske godine ostvarila prosječnu tržišnu kapitalizaciju manju od 200 milijuna EUR. S druge strane, Delegiranom uredbom Komisije (EU) 2017/565
                  13
                propisano je da MSP izdavatelj nevlasničkih vrijednosnih papira (isključivo dužničkih vrijednosnih papira) treba ispunjavati najmanje dva od sljedeća tri uvjeta: i. broj zaposlenika (manje od 250), ii. ukupna bilanca (manja od 43 milijuna EUR) i iii. godišnji neto promet (manji od 50 milijuna EUR). Pokazalo se da je taj zahtjev, kojim se utvrđuje može li se izdavatelj nevlasničkih vrijednosnih papira smatrati MSP-om, prerestriktivan jer su takvi izdavatelji često veći do tradicionalnih MSP-ova. Zbog toga se mnogi izdavatelji nevlasničkih vrijednosnih papira, premda su i dalje relativno mali, ne mogu smatrati MSP-om na temelju Delegirane uredbe 2017/565/EU. Budući da ne mogu dosegnuti prag od 50 % izdavatelja koji se smatraju MSP-ovima, mnogi MTP-ovi koji su specijalizirani za izdanja dužničkih vrijednosnih papira MSP-ova ili omogućuju izdavanje i dionica i obveznica ne mogu se registrirati kao rastuća tržišta MSP-ova. S druge strane, ako se operateri MTP-ova ne koriste okvirom za rastuća tržišta MSP-ova, izdavatelji na tim MTP-ovima ne mogu ostvariti koristi od blažih regulatornih zahtjeva čija je namjena potaknuti uvrštenja i izdavanja na tim rastućim tržištima MSP-ova. Kako bi se povećao broj registracija MTP-ova kao rastućih tržišta MSP-ova, trebalo bi utvrditi da je nominalna vrijednost izdanja dužničkih vrijednosnih papira (osim kredita) tijekom prethodne kalendarske godine jedini kriterij na temelju kojeg se izdavatelji nevlasničkih vrijednosnih papira smatraju MSP-ovima za potrebe rastućih tržišta MSP-ova. Komisija će pratiti učinkovitost nove definicije MSP-ova izdavatelja nevlasničkih vrijednosnih papira kao sredstva kojim se omogućuje registracija MTP-ova kao rastućih tržišta MSP-ova te njezin učinak na kretanja na tržištima i povjerenje ulagatelja. 
            
            
               (4)U Delegiranoj uredbi (EU) 2017/565 navodi se da se pravilima na rastućim tržištima MSP-ova izdavateljima ne bi trebalo nametati veće opterećenje nego pravilima koja se primjenjuju na izdavatelje na uređenim tržištima. Međutim, člankom 78. stavkom 2. točkom (g) Delegirane uredbe (EU) 2017/565 propisuje se da izdavatelji na rastućim tržištima MSP-ova podliježu obvezi objavljivanja polugodišnjeg financijskog izvještaja. S druge strane, izdavatelji nevlasničkih vrijednosnih papira koji su usmjereni na profesionalne ulagatelje na uređenim tržištima ne podliježu istoj obvezi na temelju Direktive 2004/109/EZ Europskog parlamenta i Vijeća. Pokazalo se da je izrada polugodišnjeg financijskog izvještaja neproporcionalna obveza nametnuta izdavateljima nevlasničkih vrijednosnih papira na rastućim tržištima MSP-ova. Budući da se na brojnim MTP-ovima koji su usmjereni na MSP-ove od izdavatelja nevlasničkih vrijednosnih papira ne zahtijeva izrada polugodišnjeg financijskog izvještaja, čini se da taj obvezni zahtjev uveden Delegiranom uredbom (EU) 2017/565 pridonosi odvraćanju operatera MTP-ova da zatraže registraciju kao rastuće tržište MSP-ova. Operater na rastućem tržištu MSP-ova trebao bi imati fleksibilnost pri odlučivanju o tome žele li uvesti obvezu objavljivanja polugodišnjeg izvješća za izdavatelje nevlasničkih vrijednosnih papira. 
            
            
               (5)Određeni izdavatelji na rastućem tržištu MSP-ova plasirali su samo jedan ograničeni dio izdanog dioničkog kapitala na javna tržišta kapitala, što trgovanje tim dionicama čini rizičnijim i negativno utječe na likvidnost. Time se ulagatelji odvraćaju od ulaganja u dionice uvrštene na rastuća tržišta MSP-ova. Kako bi se osigurala likvidnost dionica i povećalo povjerenje ulagatelja, operateri na rastućem tržištu MSP-ova trebali bi odrediti da se minimalni dio dionica mora staviti u promet radi trgovanja („zahtjev za slobodnu prodaju”) kao uvjet za prvo uvrštenje za trgovanje. Međutim, operateri na rastućem tržištu MSP-ova trebali bi imati fleksibilnost da odrede odgovarajući prag na temelju konkretnih okolnosti tržišta te da odluče o tome hoće li se predmetni iznos izraziti kao apsolutna vrijednost ili kao postotak ukupnog izdanog dioničkog kapitala.
            
            
               (6)Delegiranu uredbu (EU) 2017/565 trebalo bi stoga na odgovarajući način izmijeniti,
            
            
               (7)Postojećim operaterima na rastućem tržištu MSP-ova trebalo bi osigurati minimalno razdoblje nakon stupanja na snagu ove Uredbe za prilagodbu njihovih uvjeta za registraciju. U skladu s tim, ova Uredba trebala bi se početi primjenjivati tri mjeseca nakon njezina stupanja na snagu. 
            
         
         
            
               DONIJELA JE OVU UREDBU:
            
            
               Članak 1.
            
            
               Delegirana uredba (EU) 2017/565 mijenja se kako slijedi:
            
            
               1.U članku 77. stavak 2. zamjenjuje se sljedećim:
            
            
               „2. Izdavatelj koji nema vlasničke instrumente uvrštene za trgovanje na bilo kojem mjestu trgovanja smatra se MSP-om za potrebe članka 4. stavaka od 1. do 13. Direktive 2014/65/EU ako nominalna vrijednost njegovih izdanja dužničkih vrijednosnih papira tijekom prethodne kalendarske godine na svim mjestima trgovanja u Uniji ne premašuje 50 milijuna EUR.”;
            
            
               2.U članku 78. stavak 2. mijenja se kako slijedi:
            
            
               (a)Dodaje se sljedeća točka (j):
            
            
               „(j) zahtijeva od izdavatelja koji prvi put traže uvrštenje svojih dionica za trgovanje na njegovu mjestu trgovanja da minimalni dio izdanih dionica izdvoje za trgovanje na MTP-u, u skladu s pragom koji utvrđuje operater MTP-a i koji je izražen kao apsolutna vrijednost ili kao postotak ukupnog izdanog dioničkog kapitala.”;
            
            
               (b)dodaje se sljedeći podstavak:
            
            
               „Operater MTP-a može izdavatelje čijim se vlasničkim instrumentima ne trguje na tom MTP-u izuzeti od obveze objavljivanja polugodišnjeg financijskog izvještaja iz ovog stavka prvog podstavka točke (g). Ako operater MTP-a iskoristi mogućnost u skladu s prvom rečenicom ovog podstavka, nadležno tijelo ne može zahtijevati, za potrebe prvog podstavka točke (g), da izdavatelji čijim se vlasničkim instrumentima ne trguje na tom MTP-u objavljuju polugodišnje financijske izvještaje.”.
            
            
               Članak 2.
            
            
               Ova Uredba stupa na snagu sljedećeg dana od dana objave u Službenom listu Europske unije.
            
            
               Primjenjuje se od [Ured za publikacije: unijeti datum – 3 mjeseca nakon stupanja na snagu].
            
            
               Ova je Uredba u cijelosti obvezujuća i izravno se primjenjuje u državama članicama u skladu s Ugovorima.
            
            
               Sastavljeno u Bruxellesu 13.12.2018.
            
            
               
                     Za Komisiju
               
               
                     Predsjednik
                     Jean-Claude JUNCKER
               
               
            
         
         
            
                  
                     (1)
                  
                        Direktiva 2014/65/EU Europskog parlamenta i Vijeća od 15. svibnja 2014. o tržištu financijskih instrumenata i izmjeni Direktive 2002/92/EZ i Direktive 2011/61/EU
               
               
                  
                     (2)
                  
                        Komunikacija Komisije o reviziji akcijskog plana unije tržišta kapitala u sredini programskog razdoblja ({SWD(2017) 224 final} i {SWD(2017) 225 final} – od 8. lipnja 2017.)
               
               
                  
                     (3)
                  
                        Broj procjene učinka 
               
               
                  
                     (4)
                  
                        Referentni broj prijedloga uredbe
               
               
                  
                     (5)
                  
                        Uredba (EU) br. 596/2014 Europskog parlamenta i Vijeća od 16. travnja 2014. o zlouporabi tržišta
               
               
                  
                     (6)
                  
                        Uredba (EU) 2017/1129 Europskog parlamenta i Vijeća od 14. lipnja 2017. o prospektu koji je potrebno objaviti prilikom javne ponude vrijednosnih papira ili prilikom uvrštavanja za trgovanje na uređenom tržištu.
               
               
                  
                     (7)
                  
                        Direktiva 2014/65/EU („MiFID II”), uvodna izjava 132. 
               
               
                  
                     (8)
                  
                        Izdavatelj nevlasničkih vrijednosnih papira smatrat će se MSP-om ako prema svojem posljednjem godišnjem ili konsolidiranom financijskom izvještaju ispunjava barem dva od sljedeća tri kriterija: i. prosječan broj zaposlenika tijekom financijske godine manji je od 250; ii. ukupna bilanca ne premašuje 43 milijuna EUR i iii. godišnji neto promet ne premašuje 50 milijuna EUR (Preporuka Komisije 2003/361/EZ).
               
               
                  
                     (9)
                  
                        Direktiva 2013/50/EU Europskog parlamenta i Vijeća od 22. listopada 2013. o izmjeni Direktive 2004/109/EZ Europskog parlamenta i Vijeća o usklađivanju zahtjeva za transparentnošću u vezi s informacijama o izdavateljima čiji su vrijednosni papiri uvršteni za trgovanje na uređenom tržištu
               
               
                  
                     (10)
                  
                        6 javnih nadležnih tijela (2 ministarstva financija, 4 nacionalna nadležna tijela); 18 burza; 35 strukovnih udruga (6 za brokere, 14 za investicijske upravitelje / investicijske banke, 4 za osiguravatelje, 3 za računovodstvo/reviziju, 2 agencije za kreditni rejting, 4 za izdavatelje, 1 za mirovinsko osiguranje), 2 nevladine organizacije, 2 konzultantska / odvjetnička društva, 2 razvojne banke, 1 akademska ustanova; ESMA-ina Interesna skupina za vrijednosne papire i tržište i Skupina korisnika financijskih usluga Ovi dionici dolaze iz 18 država članica. AT, BE, CZ, DE, DK, EE, EL, ES, FI, FR, HR, IE, IT, LV, NL, PL, SE i UK.
               
               
                  
                     (11)
                  
                        4 burze vrijednosnih papira i jedna udruga koja predstavlja burze vrijednosnih papira; 3 organizacije koje predstavljaju izdavatelje; 1 udruga koja predstavlja banke; 1 udruga koja predstavlja brokere i financijske posrednike; jedno nadležno nacionalno tijelo. Ti dionici dolaze iz 5 država članica: BE, DE, IT, SE i UK. 
               
               
                  
                     (12)
                  
                        Direktiva 2014/65/EU Europskog parlamenta i Vijeća od 15. svibnja 2014. o tržištu financijskih instrumenata i izmjeni Direktive 2002/92/EZ i Direktive 2011/61/EU (SL L 173, 12.6.2014., str. 349.).
               
               
                  
                     (13)
                  
                        Članak 77. stavak 2. Delegirane uredbe Komisije (EU) 2017/565 оd 25. travnja 2016. o dopuni Direktive 2014/65/EU Europskog parlamenta i Vijeća u vezi s organizacijskim zahtjevima i uvjetima poslovanja investicijskih društava te izrazima definiranima za potrebe te Direktive (SL L 087, 31.3.2017., str. 1.).